b'\n_START_ARTICLE_\nRobert Ceder\n_START_PARAGRAPH_\nKaarle Robert Ceder (23. elokuuta 1874 Helsinki \xe2\x80\x93 24. huhtikuuta 1942 Turku) oli suomalainen lyseon lehtori ja oppikirjojen tekij\xc3\xa4._NEWLINE_Cederin vanhemmat olivat varusmestari Kaarle Oskari Ceder ja Maria Ulrika Silander. H\xc3\xa4n p\xc3\xa4\xc3\xa4si ylioppilaaksi 1894 Helsingin suomalaisesta normaalilyseosta ja valmistui Helsingin yliopistosta filosofian kandidaatiksi 1899 ja maisteriksi 1900._NEWLINE_Ceder toimi Hedengrenin kauppaopiston matematiikan ja fysiikan opettajana Helsingiss\xc3\xa4 1898\xe2\x80\x931900, Lappeenrannan\xe2\x80\x99yhteiskoulun matematiikan ja fysiikan opettajana 1900\xe2\x80\x931901, Turun suomalaisen klassillisen lyseon tuntiopettajana 1901-1903 sek\xc3\xa4 Turun suomalaisen reaalilyseon matematiikan ja fysiikan nuorempana ja vanhempana lehtorina 1904\xe2\x80\x931942. Ceder harrasti kvartettilaulua ja h\xc3\xa4n oli Mieskuoro Laulun Yst\xc3\xa4vien puheenjohtajana 1922\xe2\x80\x931923._NEWLINE_Robert Ceder oli naimisissa vuodesta 1901 Ida Maria Julkusen (1882\xe2\x80\x931956) kanssa. Heid\xc3\xa4n poikansa oli l\xc3\xa4\xc3\xa4ninasessori Tauno Robert Ceder (1905\xe2\x80\x931994). Robert Ceder on haudattu Naantalin hautausmaalle.'